Diari Oficial de la Generalitat Valenciana


Sumari del DOGV 6828, del 27-07-2012 (2012/7475)

ORDE 18/2012, d'11 de juliol, de la Conselleria de Justícia i Benestar Social, per la qual es convoquen, per a l'any 2012, subvencions per al cofinançament d'accions de coordinació d'agents de cooperació al desenrotllament que executaran federacions, confederacions o unions d'associacions, de fundacions o d'administracions locals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6828

Data del DOGV
:   27-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/7475


Data del document
:   11-07-2012

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 18/2012, d'11 de juliol, de la Conselleria de Justícia i Benestar Social, per la qual es convoquen, per a l'any 2012, subvencions per al cofinançament d'accions de coordinació d'agents de cooperació al desenrotllament que executaran federacions, confederacions o unions d'associacions, de fundacions o d'administracions locals de la Comunitat Valenciana. [2012/7475]
D'acord amb el que establix la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, i d'acord amb les disposicions de Decret 135/2010, de 10 de setembre, del Consell, pel qual s'aproven les bases per a la concessió d'ajudes en matèria de cooperació internacional per al desenrotllament.
Segons el que s'assenyala en l'article 47.11 del Text Refós de la Llei d'Hisenda Pública de la Generalitat Valenciana, aprovat per mitjà del Decret Legislatiu de 26 juny de 1991, en virtut del qual els consellers corresponents establiran les oportunes bases reguladores de concessió de subvencions.
De conformitat amb el que preveu el Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com el Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social.
ORDENE
Primer. Objecte
Convocar subvencions per al cofinançament d'accions de coordinació d'agents de cooperació al desenrotllament que executaran federacions, confederacions o unions d'associacions, de fundacions o d'administracions locals de la Comunitat Valenciana que posseïsquen esta condició.
Segon. Bases
Aprovar les bases per les quals es regula esta convocatòria, que s'inclouen com a annex I d'esta orde.
En tot allò no regulat en les bases caldrà ajustar-se a les disposicions del Decret 135/2010, de 10 de setembre, del Consell, pel qual s'aproven les bases per a la concessió d'ajudes en matèria de cooperació internacional al desenrotllament, de la Llei 38/2003, Llei General de Subvencions, i del Decret Legislatiu de 26 de juny de 1991 (TRLHPGV).
Tercer. Finançament
1. Les subvencions concedides en virtut d'esta convocatòria se sufragaran a càrrec del capítol IV, línia de subvenció T7779, del programa pressupostari 134.10, Cooperació Internacional al Desenrotllament, del pressupost de la Generalitat per a 2012, per un import global màxim de 100.000 euros.
2. Les subvencions que es concedixen per mitjà d'esta convocatòria no s'han de notificar a la Comissió Europea perquè no posseïxen els requisits recollits en l'article 107 del Tractat de Funcionament de la Unió Europea, ja que estes subvencions s'atorguen a entitats sense ànim de lucre i les accions subvencionades no suposen cap avantatge econòmic ni desenrotllament d'activitat econòmica en el mercat relacionada amb l'oferta de béns o servicis.
Per tant, amb la percepció d'estes subvencions no hi ha possibilitat de falsejament de la competència que afecte els intercanvis comercials entre estats membres, a l'efecte assenyalat en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.
DISPOSICIONS FINALS
Primera. Facultat d'execució i desplegament
Es faculta la directora general d'Integració i Cooperació, de conformitat amb el Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social, perquè dicte les resolucions complementàries que siguen necessàries per a dur a terme les disposicions d'esta orde.
Segona. Entrada en vigor
Esta orde produirà efecte l'endemà de la publicació en el Diari Oficial de la Comunitat Valenciana.
Tercera. Recursos
Contra este acte, que esgota la via administrativa, els interessats poden interposar, potestativament, un recurs de reposició davant del mateix òrgan que l'ha dictat en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener, o directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació, de conformitat amb el que preveuen els articles 10.1a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 11 de juliol de 2012
El conseller de Justícia i Benestar Social,
JORGE CABRÉ RICO
ANNEX I
Bases per les quals es regula la convocatòria de subvencions per al cofinançament d'accions de coordinació d'agents de cooperació al desenrotllament que executaran federacions, confederacions o unions d'associacions, de fundacions o d'administracions locals de la Comunitat Valenciana
Primera. Objecte de la convocatòria
És objecte d'esta orde convocar subvencions per al cofinançament d'accions de coordinació d'agents de cooperació al desenrotllament que executaran federacions, confederacions o unions d'associacions, de fundacions o d'administracions locals de la Comunitat Valenciana que posseïsquen esta condició.
Es consideraran accions subvencionables, entre altres:
- La coordinació en les actuacions conjuntes entre agents de cooperació al desenrotllament.
- Actualització, manteniment i difusió d'un punt o xarxa d'informació, i comunicació, divulgació i assessorament sobre cooperació i solidaritat.
- Manteniment d'una pàgina web per a la difusió i el desenrotllament de la seua comesa.
- Elaboració, edició i distribució del material divulgatiu i de sensibilització dels agents de cooperació al desenrotllament valencians i els seus recursos educatius.
- Elaboració i execució d'un pla de formació per a agents de cooperació al desenrotllament sobre cooperació al desenrotllament i solidaritat.
- Activitats de difusió sobre els agents de cooperació al desenrotllament valencians, la cooperació al desenrotllament i solidaritat a Alacant, València i Castelló.
Igualment, hi queden compreses totes les activitats previstes en el projecte presentat per l'entitat i les complementàries a estes que siguen necessàries per a la realització de l'objecte esmentat.
Les diferents accions que se subvencionaran han de tindre com a objecte alguna de les finalitats previstes en la normativa valenciana en matèria de cooperació internacional al desenrotllament.
Segona. Projectes exclosos
1. No pot sol·licitar-se subvenció dins d'esta convocatòria per al cofinançament de projectes respecte dels quals s'haja sol·licitat, així mateix, subvenció a través d'una altra convocatòria pública l'any 2012 dins del programa de cooperació internacional per al desenrotllament de la Generalitat, quan hi haja identitat d'objecte entre les activitats la subvenció de les quals se sol·licita. En este cas, l'entitat sol·licitant ha d'optar per una de les subvencions sol·licitades.
2. Tampoc són subvencionables a través d'esta convocatòria els projectes amb un contingut clarament previst en les altres convocatòries de subvencions i convenis de la Generalitat.
3. No poden finançar-se béns o equips que siguen amortitzables o la vida útil dels quals siga superior a un any.
Tercera. Requisits generals per a les entitats sol·licitants
1. Ha de tractar-se de federacions, confederacions o unions d'associacions, de fundacions o d'administracions locals de la Comunitat Valenciana, amb personalitat jurídica, que estiguen inscrites en el registre públic corresponent, en el marc del que s'establix en la Llei Orgànica 1/2002, de 22 de març, Reguladora del Dret d'Associació, i en la Llei 14/2008, de 14 de novembre, d'Associacions de la Comunitat Valenciana.
2. Així mateix, han d'estar inscrites en el Registre d'Agents de la Cooperació Internacional al Desenrotllament de la Comunitat Valenciana i complir els requisits de l'article 13 de la Llei 38/2003, de 17 de novembre, General de Subvencions, així com els articles 10 i 11 del Decret 135/2010, de 10 de setembre, del Consell.
3. No poden ser beneficiàries de subvencions les entitats en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions, en particular la que conté l'apartat g, que exigix que han de trobar-se al corrent del pagament d'obligacions per reintegrament de subvenció.
Quarta. Presentació de sol·licituds
1. Per a cada projecte cal presentar una sol·licitud, d'acord amb el model que figura com a annex II d'esta orde, disponible en el portal de la Generalitat , accedint als apartats «Guia Prop» - «Tràmits i servicis», degudament omplida i firmada pel representant legal de l'entitat.
La sol·licitud també es pot presentar per via telemàtica en el portal de la Generalitat accedint als apartats «Administració en línia» - «Guia Prop».
Per a poder tramitar electrònicament la sol·licitud, cal disposar de certificat digital de l'entitat, del president de l'entitat o del representant davant de la Conselleria, tot això de conformitat amb les instruccions previstes en el portal de l'Autoritat de Certificació de la Comunitat Valenciana .
2. Les sol·licituds es presentaran preferentment en el Registre Auxiliar de la Conselleria de Justícia i Benestar Social, en la plaça de Sant Nicolau, 2, de València, o en qualsevol dels llocs que s'establixen en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. El termini de presentació de sol·licituds és de quinze dies hàbils, comptadors des de l'endemà de la publicació de la convocatòria en el Diari Oficial de la Comunitat Valenciana.
4. Cada entitat pot presentar un màxim d'una sol·licitud per a esta convocatòria de subvenció.
5. La presentació de la sol·licitud significa l'acceptació plena d'estes bases i de les disposicions d'esta orde de convocatòria.
6. Quan la sol·licitud no posseïsca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació preceptiva, es requerirà l'entitat sol·licitant, d'acord amb el que establix l'article 71.1 de la llei esmentada, perquè en el termini de deu dies esmene la falta o hi adjunte els documents preceptius, amb la indicació que si no es fa així se la tindrà per desistida de la petició, amb una resolució prèvia que es dictarà en els termes previstos en l'article 42 de la llei mencionada.
7. Si la sol·licitud es presenta per mitjans telemàtics i hi ha documentació que no es pot aportar per este mitjà, caldrà presentar-la dins de termini en els registres previstos en el punt 2 d'esta base.
8. En el cas que una documentació determinada es trobe en poder de l'Administració, caldrà detallar-ne en la sol·licitud la data i l'òrgan o la dependència en què es va presentar o, si és el cas, es va emetre, i que el seu contingut es correspon amb la realitat en la data de la presentació de la sol·licitud.
9. Tots els models normalitzats de documentació i annexos assenyalats en estes bases figuren en el portal de la Generalitat , accedint als apartats «Guia Prop» - «Tràmits i servicis».
Quinta. Documents que cal adjuntar a la sol·licitud
Amb el model de sol·licitud, cal presentar preceptivament la documentació següent, de conformitat amb el que preveu l'article 25 del Decret 135/2010, de 10 de setembre, pel qual s'aproven les bases per a la concessió d'ajudes en matèria de cooperació internacional per al desenrotllament:
1. Document que acredite la representació conferida al firmant de la sol·licitud de subvenció, com també, en el cas que no s'autoritze la Generalitat, DNI del representant mencionat, llevat que ja consten en el Registre d'Agents de Cooperació Internacional al Desenrotllament de la Comunitat Valenciana.
2. Serà necessària la presentació de la llista dels agents de cooperació al desenrotllament membres, els òrgans directius i, si és el cas, certificat d'inscripció en el registre d'associacions corresponent.
3. En cas que en la sol·licitud no s'autoritze la Conselleria de Justícia i Benestar Social perquè obtinga directament a través de certificats telemàtics l'acreditació del compliment de les obligacions davant de la Seguretat Social i tributàries davant de l'Estat i la Generalitat, s'hi han d'aportar els certificats acreditatius d'estes circumstàncies.
4. Original de la declaració de la persona responsable de l'entitat sol·licitant que no és deutor per reintegrament de subvencions de la Generalitat i de no incórrer en les incompatibilitats i prohibicions de l'article 13 de la Llei 38/2003, de 17 de novembre, General de Subvencions, d'acord amb el model que figura en l'annex II.
5. Original de la declaració de la persona responsable de l'entitat sol·licitant, d'acord amb el model que figura en l'annex III, de conformitat amb l'article 25.1a del Decret 135/2010.
6. Organigrama, delegacions a la Comunitat Valenciana i relació del personal laboral. En el cas que l'entitat sol·licitant no tinga treballadors per compte d'altri, declaració jurada pel representant de l'entitat d'esta circumstància, juntament amb la documentació que acredite la seua capacitat per a la realització de les activitats necessàries per a aconseguir els fins de les subvencions o ajudes convocades, com ara precontractes, relació de personal voluntari o qualssevol altres aptes per a estes finalitats.
7. Només quan es tracte d'una entitat que en el passat no ha obtingut subvencions de la Generalitat o quan se sol·licite la transferència dels fons a un nou compte que no figure donat d'alta en la base de dades de la Generalitat, caldrà aportar el model de domiciliació bancària i còpia compulsada de la targeta d'identificació fiscal. El model es troba disponible en el portal de la Generalitat , accedint als apartats «Guia Prop» - «Tràmits i servicis», i s'ha de presentar acompanyat del certificat de l'entitat bancària que acredite la titularitat del compte bancari, així com de la còpia del document d'identitat i del poder de representació de qui firma la fitxa de manteniment de tercers, llevat que ja conste en el Registre d'Agents de Cooperació Internacional al Desenrotllament de la Comunitat Valenciana.
Sexta. Documentació tècnica de l'entitat i del projecte
Amb el model de sol·licitud i la documentació assenyalada en la base quinta, cal aportar els documents detallats a continuació, en paper i en format electrònic, PDF o compatible amb Word necessaris per a la correcta valoració de la sol·licitud, de conformitat amb l'article 26 del Decret 135/2010, de 10 de setembre, pel qual s'aproven les bases per a la concessió d'ajudes en matèria de cooperació internacional per al desenrotllament:
1. Formulari d'identificació, firmat pel representant legal, d'acord amb el model que figura com a annex IV i en el portal de la Generalitat , accedint als apartats «Guia Prop» - «Tràmits i servicis».
2. Factures proforma, pressupostos professionals o peritatges sobre els costos per unitat dels recursos que s'utilitzaran i, de manera excepcional, en el cas que no es puga disposar de documents acreditatius respecte d'algun concepte de gasto, informe justificatiu d'esta impossibilitat.
3. Memòria econòmica del projecte, d'acord amb el que establixen els articles 14, 15, 16, 17 i 18, que comprendrà un pla de finançament en què es justifique la contribució financera externa, així com la subvenció sol·licitada a la Generalitat, d'acord amb el model que figura com a annex V, on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros i l'import total del projecte.
4. Memòria de la institució, en què constarà que l'entitat sol·licitant posseïx les condicions de solvència i capacitat de gestió per a realitzar l'activitat objecte d'ajuda. Per a això, s'assenyalaran les activitats realitzades durant l'últim any natural anterior a la convocatòria, incloent-hi balanç de situació, compte de pèrdues i guanys i memòria econòmica de l'any anterior, o els últims comptes aprovats i un esborrany dels comptes de l'exercici 2011, subscrit per persona autoritzada segons els estatuts i les fonts de finançament.
5. Documentació acreditativa de la titularitat i el règim de propietat dels immobles vinculats al projecte, així com del seu valor.
6. Projecte detallat, firmat pel representant legal, en què es concretarà l'activitat objecte de subvenció, amb inclusió del lloc i el termini de realització, el nombre de persones o entitats participants o intervinents i el nombre d'assistents previstos.
7. Qualsevol altra documentació que puga resultar d'interés per a la millor valoració del projecte.
Sèptima. Subvenció de costos indirectes
1. El percentatge màxim de costos indirectes finançables es fixa en el 8% de la subvenció concedida per la Generalitat.
2. Queda exclosa la possibilitat d'imputar a costos indirectes la reinversió dels interessos generats pels fons del projecte.
Octava. Límits de gastos subvencionables
1. L'import de les dietes i els gastos de desplaçament no pot superar les quanties següents:
Hostalatge: 65,97 €/dia.
Restauració: 37,40 €/dia.
Altres gastos: 8,33 €/dia.
Indemnització per quilometratge:
Turismes: 0,19 €/km.
Motocicletes: 0,078 €/km.
2. La quantia màxima subvencionable del salari o preu/hora corresponent als professionals de la Comunitat Valenciana i del personal tècnic no podrà superar els 3.000 euros/mes.
Novena. Límits de finançament
1. Els projectes poden rebre de la Generalitat ajudes i subvencions fins a un màxim del 80% del cost total del projecte, sempre que les disponibilitats pressupostàries ho permeten.
En el cas dels projectes de formació i investigació subvencionats, el màxim finançable per la Generalitat serà del 50% del cost total del projecte.
2. El percentatge de cofinançament d'un projecte quedarà fixat en el moment de l'aprovació de la quantia de la subvenció per la relació entre esta i el cost total del projecte que apareix en el formulari d'identificació original o, si és el cas, reformulat. Si després de l'execució efectiva del projecte el cost total real resulta ser inferior a l'aprovat en un principi, la subvenció podrà ser objecte de minoració, de manera que el percentatge de cofinançament de la Generalitat es mantinga inalterat.
Desena. Valoració de les propostes
1. Una vegada finalitzat el termini de presentació i esmenades les sol·licituds o transcorregut el termini per a això, la Comissió Tècnica efectuarà la valoració de les propostes prevista en l'article 27 del Decret 135/2010, de 10 de setembre, del Consell, pel qual s'aproven les bases per a la concessió d'ajudes en matèria de cooperació internacional per al desenrotllament, d'acord amb els criteris a què es referixen estes bases.
2. L'avaluació prèvia serà superada en el cas que les actuacions aconseguisquen una puntuació mínima global de 60 punts sobre un total de 120, que es distribuiran de la manera següent:
a) 30 punts, com a màxim, per la capacitat de gestió i, si és el cas, la participació d'agents de cooperació internacional al desenrotllament en alguna de les tasques relatives a la formulació, l'execució i el seguiment de les actuacions formulades.
b) 70 punts, com a màxim, per la qualitat de les actuacions. A este efecte, se'n tindrà en compte la rellevància, la metodologia, els beneficiaris, l'impacte i el pressupost.
c) 20 punts, com a màxim, en atenció a l'adequació de les actuacions de l'entitat als objectius i les prioritats de la política de la Generalitat en matèria de cooperació internacional per al desenrotllament.
Perquè es valore l'apartat c serà imprescindible que s'haja obtingut com a mínim una puntuació global de 75 en els apartats a i b.
Onzena. Resolució del procediment
1. La Comissió Tècnica, formularà una proposta de resolució i l'elevarà al conseller de Justícia i Benestar Social.
2. La Comissió Tècnica, d'acord amb les disposicions de l'article 27.3 del Decret 135/2010, de 10 de setembre, del Consell, en concordança amb el Decret 99/2011, de 26 d'agost, del Consell, pel qual s'aprova el Reglament Orgànic de la Conselleria de Justícia i Benestar Social, estarà composta per:
a) La persona titular de la direcció general competent en matèria de cooperació internacional per al desenrotllament, que actuarà com a president.
b) La persona titular de la subdirecció general competent en matèria de cooperació internacional per al desenrotllament.
c) La persona titular de la direcció del servici de la direcció general competent en matèria de cooperació internacional per al desenrotllament
d) La persona titular de la Secretaria General Administrativa de la conselleria competent en matèria de cooperació internacional per al desenrotllament.
e) Un tècnic designat pel titular de la direcció general competent en matèria de cooperació internacional per al desenrotllament.
3. La resolució per la qual es concedisquen o es deneguen les subvencions es publicarà en el Diari Oficial de la Comunitat Valenciana i en la pàgina web de la Conselleria de Justícia i Benestar Social.
4. Durant un període de tres mesos, comptador des de la data de la publicació en el Diari Oficial de la Comunitat Valenciana de la resolució de concessió de les subvencions, els documents dels projectes presentats que no resulten subvencionats estaran a disposició de les entitats sol·licitants a la seu de la Direcció General d'Integració i Cooperació, perquè puguen ser retirats.
Dotzena. Obligacions de les entitats beneficiàries de subvencions
1. A més de les previstes en l'article 43 del Decret 135/2010, de 10 de setembre, del Consell, les entitats beneficiàries de subvenció han d'aportar el model d'acceptació normalitzat en el termini de deu dies hàbils, comptador des de l'endemà de la publicació de la resolució de concessió.
2. Sense perjuí del que s'ha assenyalat en el punt anterior, qualsevol sol·licitant pot renunciar a la subvenció abans del lliurament dels fons de manera expressa, per qualsevol mitjà que en permeta la constància. Si la renúncia es produïx després d'haver percebut la subvenció concedida, haurà de reintegrar-se la quantitat percebuda més els interessos legals corresponents.
3. Les entitats beneficiàries de subvencions han de posseir els requisits i complir les obligacions establides en esta convocatòria i en la legislació vigent, en particular les assenyalades en els articles 13 i 14 de la Llei 38/2003, de 17 de desembre, General de Subvencions.
4. A més de les obligacions generals de tot beneficiari d'una subvenció pública, en les subvencions regulades en esta orde les entitats beneficiàries estan obligades a informar de qualsevol modificació, canvi organitzatiu o de responsable, domicili o qualsevol altra dada identificativa de l'entitat subvencionada que afecte les relacions amb la Direcció General d'Integració i Cooperació, com també comunicar qualsevol eventualitat que sorgisca en el desplegament del projecte.
5 La Direcció General d'Integració i Cooperació pot realitzar el seguiment de la realització i gestió dels projectes subvencionats a fi de verificar el grau de compliment de les actuacions.
6. Els estudis, les publicacions i els programes que es produïsquen a la Comunitat Valenciana derivats de l'execució dels projectes subvencionats, han de concedir el mateix tractament a les dos llengües oficials de la Comunitat Valenciana.
Tretzena. Reformulació del projecte
1. D'acord amb les disposicions de l'article 29 del Decret 135/2010, de 10 de setembre, del Consell, en el cas que la subvenció concedida siga inferior a la quantitat sol·licitada l'entitat subvencionada ha de presentar, dins del mes següent a la publicació de la resolució, un nou formulari d'identificació en suport escrit i en format electrònic, així com els termes en què s'efectua la reformulació i una nova memòria econòmica adaptada als canvis pressupostaris realitzats.
2. La contribució financera externa, amb qualsevol de les formes previstes en l'article 13 del Decret 135/2010, de 10 de setembre, del Consell, es podrà ajustar proporcionalment a la reducció de la subvenció. En cap cas este ajust podrà implicar un increment del percentatge de cofinançament de la Generalitat respecte del que apareixia en el projecte inicial.
Catorzena. Inici de l'execució i lliurament anticipat de fons
1. Una vegada rebut el document d'acceptació de la subvenció concedida, l'Administració tramitarà el lliurament del 100% de la subvenció concedida.
2. L'inici de l'execució del projecte haurà de realitzar-se l'any 2012 i, com a màxim, fins als tres mesos següents a la recepció dels fons, excepte autorització expressa de la Direcció General de d'Integració i Cooperació, atenent circumstàncies especials concurrents en l'execució dels projectes.
Quinzena. Finalització del projecte, informe final i documents que cal adjuntar-hi
1. Els projectes s'han de finalitzar en el termini d'execució. El termini d'execució no pot ser superior a 12 mesos.
2. El termini per a la presentació de l'informe final i la justificació dels gastos davant de la Direcció General d'Integració i Cooperació serà de tres mesos a partir de la data de finalització del projecte.
3. L'informe final s'ha d'omplir en el model normalitzat disponible en i es pot presentar en format digital, PDF o compatible amb Word. S'hi ha d'analitzar i avaluar la realització del projecte en conjunt.
4. Cal adjuntar a l'informe final una memòria econòmica justificativa del cost de les activitats realitzades amb el contingut previst en article 46b del Decret 135/2010, de 10 de setembre, del Consell, en format compatible amb Excel.
Setzena. Justificació dels gastos
1. Es realitzarà de conformitat amb les disposicions dels articles 44 i següents del Decret 135/2010, de 10 de setembre, del Consell, de bases per a la concessió d'ajudes en matèria de cooperació internacional per al desenrotllament, per mitjà de la presentació d'un compte justificatiu amb aportació de justificants de gasto, o compte justificatiu simplificat, quan la quantia siga inferior a 60.000 euros.
2. La modalitat de justificació s'ha de comunicar a la Direcció General en el moment de la sol·licitud de la subvenció i, en tot cas, amb caràcter previ a la finalització de l'execució del projecte.
3. En el cas que siga necessària la presentació de documents justificatius del gasto, han de ser originals o còpies compulsades o confrontades.
4. La data de les factures i justificacions dels gastos a càrrec de la subvenció de la Generalitat ha d'estar compresa dins del termini d'execució real del projecte. Només s'acceptaran factures anteriors en sis mesos a la finalització del termini de presentació de sol·licituds per als gastos d'identificació i formulació del projecte, i posteriors en no més de sis mesos, des de la finalització de l'execució del projecte, per a gastos d'avaluació, d'acord amb les disposicions de l'article 47.3 del Decret 135/2010, del Consell.
Dessetena. Modificació del projecte
Qualsevol modificació del projecte ha d'estar degudament motivada, en els termes de l'article 41 del Decret 135/2010, de 10 de setembre, del Consell, i comportarà la presentació, adaptat a les noves circumstàncies, d'un nou formulari d'identificació, en suport escrit i electrònic, així com, si és el cas, una nova memòria econòmica.
En el cas que se sol·licite ampliació de termini d'execució del projecte, s'hi adjuntara el cronograma actualitzat.
Dihuitena. Difusió de l'origen de les subvencions
En el cas que la realització del projecte genere qualsevol tipus de documentació audiovisual o material imprés, una còpia d'este material s'ha d'entregar a la Direcció General d'Integració i Cooperació durant el termini d'execució del projecte o quan es finalitze. La Generalitat queda autoritzada a utilitzar el material audiovisual o imprés dels projectes subvencionats tant en la seua pàgina web com en els documents que realitze, com ara memòries, plans anuals o presentacions, entre altres, de conformitat amb l'article 21 del Decret 135/2010, de 10 de setembre, del Consell.
Denovena. Reintegrament de les subvencions
1. En els supòsits previstos en l'article 37 de la Llei 38/2003, de 17 de novembre, General de Subvencions, i en l'article 37 del Decret 135/2010, de 10 de setembre, del Consell, l'entitat beneficiària de la subvenció ha de reintegrar a la Generalitat les quantitats corresponents.
2. Els reintegraments voluntaris s'han de comunicar, amb un informe raonat, de forma immediata al centre gestor competent en matèria de cooperació al desenrotllament, a més d'aportar l'original o la fotocòpia compulsada de l'ingrés realitzat, i incloure este informe juntament amb l'informe final que es presente una vegada finalitzada l'execució del projecte. ANNEX II / ANEXO IIANNEX III / ANEXO III